Helsingin Länsi-Pasilassa toimivan K-market Ratiksen kauppias Saku Kytölä taistelee myymälävarkauksia vastaan varsin poikkeavalla tavalla.

- Kyse on yksityisoikeudellisesta sopimuksesta. Jos joku pöllii kaupasta, niin hän samalla hyväksyy, että kuva voidaan julkaista, kauppias Saku Kytölä kertoo. PASI LIESIMAA

Hän on laittanut kaupan ulko-oviin ja juomaosastolle lappuja, joissa lukee: Näpistämällä tai varastamalla hyväksyn että kuvani julkaistaan Facebookissa ja valituissa lehdissä.

- Ne on laitettu ennalta ehkäisevässä mielessä, Kytölä huomauttaa.

Hän sanoo ottaneensa mallia yksityisiltä pysäköintifirmoilta.

- Kyse on yksityisoikeudellisesta sopimuksesta. Jos joku pöllii kaupasta, niin hän samalla hyväksyy, että kuva voidaan julkaista, Kytölä kertoo.

Hän laittoi viime kesänä Facebookiin turvakameravideon, jossa kaupan myyjä taltuttaa myymälävarkaudesta epäillyn pippurisumutteella. Video nosti melkoisen kohun ja keräsi valtaisan määrän katselukertoja.

Kytölä laittoi varoituslaput videon aiheuttaman kohun jälkeen.

- Yhtään kuvaa en ole vielä missään julkaissut lappujen laittamisen jälkeen, hän sanoo.